|  |
| --- |
| Til Børne- og Undervisningsministerietsuzan.poedenphant@uvm.dk  |

# DH høringssvar over forslag til lov om ændring af erhvervsuddannelsesloven (hjemmel til at udstrække uddannelsesforløb for visse elevgrupper…)

I Danske Handicaporganisationer (DH) er vi meget glade for, at der med dette lovforslag bliver skabt mulighed for forlængede forløb på erhvervsuddannelserne for elever med handicap. Det er en sag, vi har arbejdet for længe.

Vi mener derfor, at det er et positivt skridt i den rigtige retning, der vil bidrage til at flere unge med handicap kan gennemføre en erhvervsuddannelse. Det er der behov for, for vi ved, at unge med handicap er markant bagud ift. at tage en uddannelse, sammenlignet med unge uden handicap.

Vi ser dog nogle områder i dette lovforslag (og den politiske aftale, der ligger til grund herfor), der med fordel kunne forbedres og som vi ikke vil undlade at nævne i dette høringssvar:

Med loven gives mulighed for, at elever og lærlinge med handicap kan strække grundforløbets anden del med op til 50 pct. DH mener, at elever og lærlinge med handicap bør have mulighed for at forlænge hele uddannelsesforløbet, dvs. grundforløb og hovedforløb. Det vil i øvrigt ligestille elever med handicap med Team Danmark eleverne, der netop har mulighed for at for at strække hele grundforløbet samt hovedforløbet.

Af lovforslaget fremgår, at det er op til skolerne at tilbyde forlængede forløb. DH mener, at elever og lærlinge med handicap bør have ret til at få et længerevarende forløb, hvis det er et dokumenteret behov som følge af handicap. Et ungt menneskes mulighed for at tage en uddannelse bør ikke være afhængig af skolens vilje og mulighed for at tilbyde en sådan forlængelse. En sådan ret vil igen ligestille elever og lærlinge med handicap med elever, der er elitesportsudøvere, der netop har *ret* til forlængede forløb.

Selvom det muligvis ligger uden for rammerne af dette lovforslag vil DH pege på følgende tiltag, som vi mener vil bidrage til at sikre, at flere elever og lærlinge med handicap kan gennemføre en erhvervsuddannelse:

* Bedre mulighed for støtte til eleven i den daglige undervisning.
* Bedre rådgivning og uddannelse af undervisere og virksomheder i at forstå og takle elever med forskellige handicap.
* Der er brug for en central rådgivning med dyb indsigt i både handicap og erhvervsuddannelserne med henblik på at sikre bedst muligt match mellem uddannelse/erhverv og funktionsnedsættelsen, når den unge vælger uddannelse.
* Der er brug for en særlig indsats i forhold til at skaffe lærepladser til elever med handicap. En meget stor del af uddannelsen foregår i virksomheden. Derfor er der brug for at skabe en fleks-praktik, så elever og lærlinge med handicap har reel mulighed for at få en læreplads.

DH vil meget gerne uddybe disse punkter og i øvrigt bidrage til at udvikle nye løsninger i samarbejde med relevante aktører. I er meget velkomne til at kontakte chefkonsulent på uddannelsesområdet Karen Il Wol Knudsen: kwk@handicap.dk

Med venlig hilsen

Thorkild Olesen

*formand*